琉球國

**琉球國**（沖繩語：）是蜀隻舊底其國家，敆現在日本沖繩縣共鹿兒島縣其奄美群島。

琉球著台灣共日本之間，舊底向中國朝貢。1609年，日本其薩摩藩侵略琉球，強迫琉球也向伊朝貢。1879年，琉球乞日本滅唻，改名號𡅏沖繩縣。

琉球共福州其關係野深，今旦台江固有琉球館，舊底是掏𡅏住琉球儂其。
## 歷史
根據琉球官方寫其歷史書《中山世鑑》、《中山世譜》共《球陽記事》裏勢其講法，琉球群島是由女神阿摩美久創造其。遘尾了阿摩美久其大囝變成琉球最早其國王，號𡅏天孫氏。天孫氏傳15隻國王，乞儂篡位，全國大亂。1187年，由浦添其按司舜天統一琉球。

舜天王朝傳遘第3代，讓位乞丞相英祖。英祖王朝傳遘第4代國王玉城其辰候，琉球分成3隻國家，號𡅏中山、南山共北山，玉城儷統治最強大其中山。1349年，中山王西威死咯以後，浦添其按司察度上臺。1372年，派儂向明朝朝貢，1392年，明太祖派閩人三十六姓去琉球，對手夫塊其發展。茲蜀陣儂都住著久米村裏勢，對琉球其外交貢獻野大。

1406年中山國王武寧乞南山其蜀隻將軍尚巴志逐落臺，尚巴志讓伊郎爸尚思紹做國王，建立第一尚氏王朝。尚巴志著1429年滅三國，統一其琉球國就總款成立了。

15遘16世紀是琉球其黃金時期，許辰候其琉球野富，共中國、朝鮮、泰國等等國家都有做生意。1469年，國王尚德乞大臣尚圓篡位。者尚圓建立第二尚氏王朝。琉球著尚圓其囝尚眞手𡅏最強大，拍下八重山共宮古。伊其囝尚清在位其辰候，復拍下奄美群島，茲辰候其國土面積最大。日本發動侵略朝鮮其壬辰倭亂其辰候，琉球特零意對手明朝共朝鮮。1609年，日本報復琉球，派部隊去拍，將國王尚寧拿去，嚽就是歷史裏勢其己酉倭亂。2年以後因為會驚明朝，復將尚寧放轉去。但是日本將琉球其奄美群島奪去，復派部隊監視內政，者嚽以後琉球實際已經變成日本其附庸去了。

1871年，琉球其船因為風颱漂遘台灣，坐著船裏勢其乞台灣原住民刣死。日本借者事計拍台灣，逼滿清承認嚽是「保民義舉」。第二年，日本就挈嚽講滿清承認「琉球是日本其」，單方面將琉球降做伊自家其蜀隻藩。琉球國王尚泰派儂去東京抗議，日本儂乍無察伊。尚泰復派儂去中國滿清政府夫塊告狀，最終日本儂肝火棕去，敆1879年將琉球滅囇。

許辰候大部份其琉球儂對日本統治盡去不滿，日本其明治天皇會驚伊各儂反抗，將尚泰共伊其家族都綁架遘東京去住。野価反對日本其琉球儂都走去中國，有其敆北京，有其敆天津，有其敆福州。伊各儂卜想讓中國出兵去拍日本，著總理衙門夫塊剃了講剃了講。1894年甲午戰爭爆發其辰候，茲蜀陣儂勸滿清去拍琉球，滿清皇帝無聽。聽講滿清共日本發生戰爭，反對日本其琉球儂都野歡喜，倚望滿清其部隊來「解放琉球」，結果部隊連影都無。最終滿清拍輸去，將臺灣割乞日本，琉球獨立也無希望了。來中國其琉球儂也見覺無解數，無箬恒就都轉厝了。

## 政治
琉球最高其統治者號𡅏國王，琉球儂告伊「御主加那志」或者「首里天加那志」。王后有佐敷間切其封地，號𡅏「佐敷按司加那志」。太子號𡅏「黃金加那志」，復因為有中城間切其封地，號𡅏「中城御殿」。

琉球最大其官是攝政，儷由王子來做，不過伊儷管禮儀，無權。實際最大其官是三司官，復號𡅏法司，相當中國其丞相。者官𣍐使由王族其儂來做。再下是表十五人，相當中國六部其部長。

## 軍事
琉球無正式其部隊，不過有自家其自衛武裝組織。1554年，經過國王尚清其改革，正式確定武裝組織其「庫理・ヒキ制度」。

琉球著首都首里附近設12隊ヒキ，蜀隊廿幾隻儂。ヒキ是國王其衛隊，平均分成3組，3隻三司官蜀儂管蜀組，每蜀組4隊。

北山設北山監守其單位，管蜀隻幾百儂其部隊，住著今歸仁城。

其他其地方由當地其間切官員自家設民兵組織來維持治安。

## 行政單位
琉球囫圇國分「三省三十六島」。「三省」是指沖繩島其中山、南山共北山3隻部份，正式名稱號𡅏中頭方、島尻方共國頭方，者三省其地區就是三山時代3隻國家七領土；「三十六島」是指宮古、八重山、與那國、奄美等等琉球下底其島。

實際「三省三十六島」著琉球行政區域裏勢是虛其講法，琉球透底無設省級其官員共行政機構。琉球實際最高其行政單位是間切，著省級其下底，復號𡅏郡或者府。首里三平等、那霸、泊共久米一般齊號𡅏「4府」，無算著間切裏勢。

間切下底是村，是最低其行政單位。

## 身份制度
琉球其身份制度著1509年確定，遘尾了法律化，分9品18階。

琉球最懸其是王族，無著9品18階裏勢，乞儂號𡅏御殿。王族分王子共按司2種，其中王子是國王其囝。

高級士族其官位趁正一品遘從四品，號𡅏侍或者良人。高級士族其官位有親方共親雲上2種。

一般士族是指正五品之下其士族。一般士族其官位有里之子親雲上、筑登之親雲上、里之子、里主、筑登之、子、仁屋7種。

一般士族分里之子筋目共筑登之筋目2種。里之子家族成員其升官順序是：子、里主、里之子、里之子親雲上，再懸就是高級士族其親雲上；筑登之家族成員其升官順序是：子、里主、筑登之、筑登之親雲上，再懸也是親雲上。

高級士族共一般士族都有家譜，號𡅏持系，意思是「有家譜其」。百姓無家譜，號𡅏無系。也有百姓有功勞，升去做士族，號𡅏新參士族。新參士族最低其官位是仁屋。

## 經濟
琉球國家領土野嫩，無能耐發展農業做基礎其經濟，儷有辦法通過對外貿易得遘錢財。琉球向中國朝貢，得遘野価物資；伊其地理位置重要，故此變成日本共東南亞國家對中國貿易其「總代理」。

琉球向中國出口日本其白銀、漆器、刀劍、屏風共蒲扇，將中國其中藥、瓷器、絲綢、銅錢賣遘日本共朝鮮，復將東南亞、印度共阿拉伯國家其犀牛角、蘇木、香料、錫、糖、象牙等等其乇賣去中國、日本共朝鮮。琉球著許辰候趁轉口貿易裏勢趁野価錢，乞儂號做「萬國津樑」，意思是幾乎所有卜想做對外貿易生意其儂都會由伊嚽塊行。

不過，遘1609年日本侵略琉球以後，禁止琉球共朝鮮、東南亞等等國家做生意。琉球向中國進貢得遘其乇大部份乞日本奪去，琉球罔變罔逼。經過向象賢（羽地朝秀）共蔡溫兩隻儂其努力，經濟乍開始有仂囝好。不過，遘19世紀，復開始變逼，餓死野価儂，琉球國王想野価方式去救，都無能耐解決。

## 錢
琉球最早無貨幣。1413年，明成祖送乞琉球「永樂通寶」其錢。趁許辰候開始，琉球使銅錢。

琉球有做過幾種自家其銅錢，包括尚泰久做其大世通寶，尚德其世高通寶，尚圓其金圓世寶共尚眞其中山通寶。趁1656年開始，琉球挈鳩目錢做貨幣。者鳩目錢質量野ngiák，儷著伊自家國家𡅏使。

除去自家其錢以外，琉球也使中國其洪武通寶、永樂通寶，共日本其寬永通寶。

## 法律
琉球其法律分死刑共輕刑2種。其中，死刑分淩遲、刣頭、槍刺3種。淩遲專門掏來刣卜想造反其儂。槍刺是將犯儂縛著十字架懸頂，挈槍gék心臟刣死，仱再將頭砍唻。輕刑分流放、曝日頭、夾、枷（帶枷鎖遊街）、笞（挈索拍）。

琉球儂性格比較平直，故此法律比較簡單，囫圇國都無設法院。儷是有案件，就向三司官告狀，由三司官來判。

## 文化

琉球國受遘中國、日本2隻國家文化其影響，但是琉球有自家特色其文化。

著1537年遘1623年之間，琉球編過歷史懸頂頭部其琉歌集，號𡅏「Omoro sōshi」（）。其中，「Omoro」著琉球語裏勢是「歌」其意思。「Omoro sōshi」裏勢有琉歌1554題。

17世紀其辰候，抒情其琉歌特流行。琉歌最稠其樣式是8、8、8、6總款其30音樣式，共日本其和歌真像。

琉球儂使一種名字號做「三線」其琴。者三線是由中國其三弦發展來其，遘尾了傳遘日本其九州，發展成「三味線」。

琉球其工藝受遘福建真大其影響，琉球漆器就是趁福州其脫胎漆器發展來其。

明朝其辰候，閩人三十六姓將中國武術帶遘琉球，發展成琉球自家其武術「tii」（），最尾發展成今旦其空手道。

## 醫學共技術
琉球其醫學受遘福建其影響。舊底野価日本其醫生經過琉球去福建學習，有其醫生因為風颱無能耐去福建，就留著琉球。比較出名其是專門乞尚寧看病其醫生山崎二休。

琉球歷史裏勢有野価出名其醫生，其中真価儂有去中國留學過。《球陽記事》裏勢講，琉球派過儂去福州學內科、外科、治天花等等其醫療技術。1846年，琉球醫生仲地紀仁向傳教士Bernard Jean Bettelheim學種珠（種牛痘）治天花其方法。

1787年，琉球儂飛安里發明一架飛機。

## 宗教

琉球儂信琉球神道、日本神道、佛教共道教，以後也有儂信基督教。

琉球神道是琉球儂本底自家其宗教，包括拜祖宗、信御嶽、信Niraikanai（）、信Onarigami（）等等。按琉球神道其講法，儂死去以後會去Niraikanai裏勢去，變成一隻保佑家庭其神。者神會定期轉自家厝𡅏去覷一覷，保佑家庭平安。故此琉球儂共中國儂一樣，會供死其祖宗。琉球儂特別信山水共森林其神，嚽就是御嶽信仰。琉球儂也共福建一樣信土地公，琉球儂告伊「tudiikuu」（）。

著琉球神道裏勢，女界其地位野懸。琉球神道其祭司號𡅏Noro（），民間其巫師號𡅏Yuta（）。全國最高其Noro是聞得大君，一般由國王其姐妹或者老媽來做。

佛教差不多敆13世紀其辰候傳遘琉球。圓覺寺、天王寺共天界寺齊號𡅏「琉球三大寺」，但是著第二次世界大戰其辰候，日本儂起軍事基地著嚽塊，最終茲三隻寺全部都乞美國飛機炸散斗了。

琉球儂也信道教，有拜祖宗共硩紙其習慣。像拿公、拿婆、臨水奶、陳尚書共媽祖總款福建其道教神，都有琉球儂起廟來拜。

1622年，頭隻基督教傳教士來琉球其八重山傳教。1844年，法國傳教士Théodore-Augustin Forcade來琉球，伊是頭隻遘沖繩島傳教其儂。1846年，英國儂Bernard Jean Bettelheim來沖繩傳教，著嚽塊學習沖繩語，伊是世界懸頂頭隻挈沖繩語翻譯《聖經》其儂。

## 國王列表

## 再看
*琉球
*沖繩縣
*琉球獨立運動

分類:琉球國